Анкъридж
А́нкоридж или А́нкъридж (, буквален превод „Място за закотвяне“) е единен общински консолидиран град-област и най-големият град в щата Аляска, САЩ. Той е пристанищен град на западния бряг на щата с голямо търговско и индустриално значение. Разположен е почти на еднаква географска ширина със Стокхолм и Санкт Петербург. Основан е на 20 ноември 1920 г. като развитие на палатковия град Шип Крийк (Ship Creek), създаден като седалище при строежа на железницата в Аляска от 1915 до 1923 г. Към 1 април 2020 г. населението на града е 291 247 души, а заедно със столичната област – 398 328 души, което е повече от половината население на щата.  В град Анкъридж живее 40 % от населението на щата, само Ню Йорк има по-голям процент жители, живеещи в най-големия град на щата. Анкъридж има земна площ 4420 km², с която е четвъртият град по площ в Съединените щати и по-голям от най-малкия щат Роуд Айлънд, който има 3140 km². 

Анкоридж е на 61° с. ш. в Южна централна Аляска, в края на залива Кук, на полуостров, образуван от ръкава Кник на север и ръкава Търнагайн на юг. През септември 1975 г. град Анкъридж се слива с района на Greater Anchorage Area Borough, създавайки община Анкъридж. Общинските граници на града обхващат 5079,2 km2), включващи градското ядро, съвместна военна база, няколко отдалечени общности и почти целия държавен парк Чугач. Поради това е населена по-малко от 10 % от територията на общината, с най-висока концентрация на хора в площта от 259 km2, която съставлява самия град, на нос в началото на залива, обикновено наричан Анкоридж, градът на Анкоридж или Анкоридж Боул.

Поради местоположението си, почти на еднакво разстояние от Ню Йорк, Токио и Франкфурт, Германия (през полярния маршрут), Анкоридж се намира в рамките на 10 часа по въздух от почти 90 % от развития свят.  Поради тази причина международното летище Тед Стивънс Анкъридж е обичайна спирка за зареждане с гориво за международни карго полети и дом на голям център на FedEx, който компанията нарича „критична част“ от своята глобална мрежа от услуги. 

Анкоридж печели наградата на All-America City Award четири пъти: през 1956, 1965, 1984–85 и 2002 г. от Националната гражданска лига. Издателство „Киплингер“ го нарича най-благоприятният за данъци град в Съединените щати. 

В южната част на Анкъридж има няколко улици, наречени на европейски държави, сред които и „България“ (Bulgaria Drive).

Известни личности 
 Починали в Анкъридж
 Уоли Хикъл (1919 – 2010), политик

Побратимени градове 
  Даруин, Австралия от 28 юли 1982 г.
  Инчон, Южна Корея
  Магадан, Русия
  Тромсьо, Норвегия
  Уитби, Великобритания
  Хамерфест, Норвегия
  Харбин, Китай

Снимки

Източници

Външни препратки 
 Уебсайт на града

Градове в Аляска
Градове на Тихия океан
Основани в САЩ през 1914 година